**Bod č.0 Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

17. februára 2017

**Návrh**

**deklarácie k projektu Bratislavského samosprávneho kraja „Pamätajme!“ s cieľom podpory kritického myslenia mládeže a proti šíreniu extrémizmu medzi mládežou**

Materiál predkladá: Materiál obsahuje:

Ing. Pavol Frešo, predseda BSK

1. Návrh uznesenia

2. Dôvodová správa

Zodpovedný:

MUDr. Valerián Potičný, MPH

Spracovatelia

Mgr. Peter Húska

Mgr. Miroslav Staník

Mgr. Jana Vaculová

Mgr. art. Zuzana Šajgalíková

Bratislava

február 2017

Návrh uznesenia

**UZNESENIE č. ........... / 2017**

zo dňa 17.02.2017

Zastupiteľstvo Bratislavského samosprávneho kraja po prerokovaní materiálu

1. **s ú h l a s í**

so šírením slobody slova na stredných školách v zriaďovateľskej pôsobnosti BSK a všetkých aktivít, ktoré vedú k slobodnej diskusii, rešpektu ako aj aktivít podporujúcich kritické myslenie žiakov

1. **konštatuje**

že zastrašovanie riaditeľov, pedagógov a rodičov má za cieľ oslabiť záujem o aktivity, ktoré vedú k slobodnej diskusii, rešpektu a podpore kritického myslenia žiakov

**C. ukladá**

C1: riaditeľovi Úradu Bratislavského samosprávneho kraja pokračovať v uvádzaní inscenácie Natálka na školách v zriaďovateľskej pôsobnosti BSK

C2: riaditeľovi Úradu BSK pokračovať v organizovaní slobodných diskusií na školách v zriaďovateľskej pôsobnosti BSK o príčinách a následkoch extrémizmu

C3: riaditeľovi Úradu BSK pokračovať a rozvíjať všetky doterajšie aktivity, ktoré súvisia s podporou slobodnej a demokratickej spoločnosti a odmietnutím prejavov totalitného extrémizmu

T:priebežne na každé rokovanie Z BSK

**D ô v o d o v á s p r á v a**

Extrémizmus, v akejkoľvek podobe, ohrozuje slobodu iných ľudí. Extrémistické ideológie, v akejkoľvek forme, ktoré uchopili moc, majú na svedomí milióny zničených ľudských životov.

Zástancovia extrémistických myšlienok či ideológií, ktorí ešte nezískali výkonnú moc, napriek tomu však výraznou mierou vplývajú na slobodu každého jedného z nás. Ich nástrojom je šírenie strachu. Využívajú na to demokratické prostriedky, ako napríklad podávanie trestných oznámení či pokusy prostredníctvom podaní na prokuratúru alebo políciu s cieľom obmedziť slobodu prejavu a slobodu slova.

Predstavitelia a zástancovia extrémizmu sa v súčasnosti pokúšajú zastaviť uvádzanie inscenácie Slovenského národného divadla Natálka na pôde stredných škôl v Bratislavskom samosprávnom kraji. Predstavenie vychádza zo skutočného príbehu rómskej rodiny z Ostravska, ktorej v roku 2009 skupina štyroch neonacistov vhodila do domu zápaľné fľaše. Následný požiar spôsobil dvojročnej Natálke popáleniny na 80-ich percentách tela.

Táto divadelná hra je sprevádzaná následnou slobodnou a otvorenou diskusiou s historikmi z o.z. Living Memory o predstavení, formách a prejavoch extrémizmu, ale aj o následkoch totalitných ideológií a režimov.

Generálna prokuratúra SR zaevidovala v uplynulých dňoch dva podnety, v ktorých dvaja občania SR žiadajú zastaviť uvádzanie hry Natálka na školách. V pondelok (13.2.2017) sa pokúšali na predstavenie na Gymnáziu na Pankúchovej ulici 6 v Bratislave dostať poslankyňa NR SR Natália Grausová a kandidát na verejného ochrancu práv Anton Čuleň. Tento vstup im bol zamedzený s odôvodnením, že ide o predstavenie pre žiakov a pre verejnosť sa pripravuje predstavenie a následná diskusia v priestoroch Slovenského národného divadla.

Podanie na GP SR a následný pokus poslankyne NR SR a jej asistenta dostať sa na predstavenie pre žiakov môže na časť riaditeľov škôl pôsobiť ako nátlak, na konci ktorého bude čoraz menšia vôľa organizovať podobné predstavenia a následné diskusie na školách. Zároveň takáto forma nátlaku môže u rodičov oslabiť ochotu púšťať svoje deti na spomínané predstavenie.

Bratislavský samosprávny kraj si uvedomuje riziká, ktoré so sebou nesie nárast extrémizmu v akejkoľvek podobe pre demokratickú spoločnosť. Začína sa to obmedzovaním slobody prejavu, myslenia či náboženského presvedčenia.

Zlo, ktoré chceme odsúdiť a potrestať dokázalo byť natoľko vypočítavé, natoľko zhubné a natoľko ničivé, že si ľudstvo nemôže dovoliť ho prehliadať, pretože opakovanie tohto zla by ľudstvo neprežilo, - to sú úvodné slová hlavného žalobcu Norimberského procesu Roberta H. Jacksona so zločincami nacistického Nemecka.

Aktivity Bratislavského samosprávneho kraja preto smerujú k tomu, aby spoločnosť poznala následky rôznych foriem totalitného extrémizmu z minulosti a dokázala súčasný extrémizmus, ktorého cieľom je nastolenie totalitarizmu, odhaliť a identifikovať.